
Abstract:The law establishes some causes or circumstances, which, by their own
existence, exclude the illicit character of the facts an, implicitly, suppress the legal liability. At the same time, there are causes which, without excluding this illicit character of the facts, contribute only to the suppression of the legal liability.
The forms of the legal liability are manifestations of itself, determined by different criteria and different inter-related and crossing factors such as: damaged social values, types of legal norms that have been broken , the nature of the illicit facts and of the norm that has been broken, the degree of the social danger, the character of the sanctions, the whole purpose of the action.
I. CAUZE CARE EXCLUD CARACTERUL ILICIT AL FAPTEI ŞI CAUZE CARE ÎNLĂTURĂ RĂSPUNDEREA JURIDICĂ
Deşi pot fi întrunite formal toate condiţiile necesare răspunderii juridice, totuşi, legea prevede unele cauze sau împrejurări, care prin existenţa lor, chiar singulară, exclud caracterul ilicit al faptei şi implicit, înlătură răspunderea juridică precum şi cauze care, fără a exclude acest caracter ilicit al faptei contribuie numai la înlăturarea răspunderii juridice, după cum urmează:
a) cauze sau împrejurări care prin existenţa lor exclud caracterul ilicit al faptei şi înlătură răspunderea juridică:
Legitima apărare (art.44, alin.2 Cod penal) reprezintă situaţia în care autorul săvârşeşte fapta pentru a înlătura un atac material, direct, imediat şi injust, îndreptat împotriva sa, a altuia sau impotriva unui interes public, şi care pune în pericol grav persoana sau drepturile celui atacat, ale altuia ori interesul public. Este de asemenea în legitimă apărara şi persoana care din cauza tulburării sau a temerii a depăşit limitele unei apărări proporţionale cu gravitatea pericolului şi cu împrejurările în care s-a produs atacul.
Prin reglementarea legitimei apărări nu se recunoaşte dreptul de a comite fapta prevăzută de legea penală întro asemenea împrejurare, ci că legea penală nu intervine datorită existenţei unor situaţii deosebite, care impun celui care acţionează un anumit comportament ieşit din comun. Reacţia autorului are loc stare de responsabilitate, însă lipsa vinovăţiei, fiindcă nu aurmărit sau acceptat să producă urmarea prevăzută de legea penală, ci, dimpotrivă, să apere valorile ocrotite de ea. Ca atare, lipseşte pericolul social al faptei prin care s-a ripostat în faţa agresiunii îndreptată împotriva unor valori ocrotite de această lege.
Starea de necesitate (art.45 alin.2 Cod penal) reprezintă situaţia în care o persoană, datorită unor împrejurări create de oameni sau fenomene naturale, este pusă în alternativa de a salva de la un pericol iminent şi care nu poate fi înlăturat altfel, viaţa, integritatea corporală sau sănătatea sa ori a altuia, sau un bun important al său, al altuia, sau de interes public, prin săvârşirea unei fapte prevăzute de legea penală. Starea de necesitate exclude caracterul ilicit al faptei săvâşite în această stare din cauza constângerii psihice sub puterea căreia a acţionat cel care a săvârşit fapta, constângere care, înlăturând posibilitatea de aşi determina liber voinţa, exclude vinovăţia.
Pentru a înlătura caracterul ilicit al faptei prejudiciabile, starea de necesitate trebuie să indeplinească următoarele condiţii: să fie vorba de un pericol grav şi iminent; pericolul să nu fie înlăturat prin alte mijloace; pericolul să ameninţe viaţa, integritatea corporală, sănatatea unei persoane, un bun important sau un interes public; prin fapta respectivă să se producă urmări mai puţin grave decât acelea care s-ar fi produs în cazul în care fapta nu s-ar fi săvârşit.
Constângerea fizică (art.46, alin.1 Cod penal) constă în presiunea pe care o forţă fizică activă, căreia nu se poate rezista, se exercită asupra fizicului unei persoane din care cauză aceasta nu mai acţionează liber şi comite o faptă ilicită. De asemenea, nu reprezintă o faptă ilicită nici cea săvârşită din cauza unei constrângeri morale exercitată prin ameninţarea cu un pericol grav pentru persoana făptuitorului ori a altuia şi care nu putea fi înlăturat în alt mod. În asemenea situaţii persoana constrânsă fizic sau moral prevede urmările acţiunii (inacţiunii), însă nu le doreşte şi nici nu le acceptă, fiindcă nu are posibilitatea de a hotări şi de a acţiona liber, deci nu acţionează cu vinovăţie.
Pentru a exista constângere fizică/morală trebuiesc îndeplinite următoarele condiţii: să existe o constângere directă asupra fizicului/psihicului unei persoane; persoana constânsă să nu poată rezista acestei energii/persoanei respective să i se trezească o temere serioasă; fapta comisă de către persoana constrânsă trebui să fie o faptă ilicită/pericolul să nu poată fi înlăturat decât prin comiterea faptei pretinsă de cel care ameninţă.
Cazul fortuit există când acţiunea (inacţiunea) unui autor a produs un rezultat care este consecinţa unei împrejurări neprevăzute de el (art.47 Cod penal, art. 1082-1083 Cod civil).
Neprevederea atât a cauzelor care au intervenit cât şi a rezultatului are caracter obiectiv şi general. Cauzele neprevizibile pot fi: naturale (cutremur, furtună etc), diferite instalaţii sau mecanisme (scurt circuit etc), o stare fiziologică (leşin, stop cardiac etc.).
Iresponsabilitatea constă în incapacitatea psihofizică a unei persoane, care, datorită alienaţiei mintale sau a altor cauze, nu-şi poate da seama de acţiunile (inacţiunile) sale şi de urmările acestora, sau lipsindu-i voinţa nu poate fi stăpână pe aceasta şi săvârşeşte o faptă antisocială. Starea de iresponsabilitate se constată întotdeauna de către experţi, în cadrul instituţilor sanitare care se pronunţă asupra capacităţii psihofizice.
Beţia involuntară (art.49, alin.1 Cod penal) reprezintă acea stare în care fapta este săvârşită de către autor care în acel moment se găsea in stare de beţie completă produsă de alcool sau de alte substanţe, datorită unei împrejurări independente de voinţa lui.
Efectele juridice ale beţiei involuntare complete constau în aceea că, deşi fapta este prevăzută de legea penală şi aceasta a fost săvârşită, ea nu este infracţiune lipsindu-i vinovăţia.
Minoritate făptuitorului (art.50 Cod penal) este situaţia în care fapta este comisă de un minor care la data săvârşirii ei nu îndeplineau condiţiile legale pentru a răspunde penal.
Insă în dreptul civil (art.1000, alin.2 Cod civil), părinţii, susţinătorii legal răspund civil pentru pagubele produse de copiii lor minori aflaţi în supravegherea lor.
Literatura de specialitate şi practica judiciară apreciază în unanimitate că fundamentul sau temeiul juridic al răspunderii părinţilor pentru prejudiciile cauzate de copiii lor minori îl constituie o prezumţie legală relativă de culpă instituită în sarcina părinţilor. Atunci când un copil minor săvârşeşte o faptă prejudiciabilă, legea presupune că aceasta se datorează culpei sau greşelii proprii a părinţilor, constând în îndeplinirea sau îndeplinirea necorespunzătoare a obligaţiilor părinteşti.
Eroarea de fapt (art.51 Cod penal) reprezintă situaţia în care autorul faptei în momentul săvârşirii ei, nu cunoştea existenţa unei stări, situaţii sau împrejurări de care depinde caracterul ilicit al faptei.
Eroarea de fapt constituie o cauză care exonerează de răspunderea penală, contravenţională sau disciplinară şi, cu unele excepţii, de răspunderea civilă, ca o consecinţă a lipsei vinovăţiei. Dacă însă eroarea este consecinţa propriei culpe, nepregătire profesională corespunzătoare, neînsuşirea corectă a unor cunoştinţe necesare executării unei activităţi etc., atunci eroarea nu duce la exonerarea răspunderii.
Cu privire la actele civile, identificăm: eroarea obstacol şi eroarea de viciu de consimţământ. Eroarea obstacol priveşte însuşi natura actului ce urmează a fi încheiat iar eroarea de viciu de consimţământ vizează substanţa obiectului convenţiei respective sau persoana.
Exercitarea unui drept sau unei obligaţii legale. În anumite situaţii, când prin exercitarea unui drept sau unei obligaţii legale se produc prejudicii altora, fapta îşi pierde caracterul ilicit.
Condiţiile exonerării de răspundere în cazul exercitării unui drept sau unei obligaţii legale constau în: acea obligaţie sau drept exercitate să existe în mod efectiv; fapta să corespundă unei necesităţi reale; prejudiciul produs să nu fi fost consecinţa executării necorespunzătoare a obligaţiei sau dreptului respectiv.
b) cauze care fără să excludă caracterul ilicit al faptei înlătură fie răspunderea juridică-deci acele consecinţe care ar trebui suportate de autorul faptei ilicite, fie înlătură executarea măsurilor (de constângere) derivând din răspunderea juridică. Aceatea sunt cauze posterioare săvârşirii faptei antisociale, datorate unor realităţi sociale şi de politică penală privind aplicarea şi executarea sancţiunilor.
Amnistia este un act al puterii de stat, luat pe cale de lege (art.73, alin.3, lit.i din Constituţie), prin care se înlătură răspunderea penală sau executarea sancţiunii pronunţate. Astfel, prin amnistie statul renunţă la tragerea la răspundere penală, restrângându-se în felul acesta câmpul de aplicare al legii penale în vigoare cu privire la anumite infracţiuni ori sancţiuni aplicate. Aceasta este şi raţiunea pentru care ea se poate acorda numai de către Parlament ca organ suprem al puterii de stat, de la care emană legile penale, în baza dispoziţiilor constituţionale
Graţierea este măsura de clemenţă acordată de Preşedintele României (art.94, lit.d din Constituţie) şi de Parlament (art.73, alin.3, lit.i din Constituţie) care constă în înlăturarea totală sau parţială a executării pedepsei sau comutarea ei în alta mai uşoară. Ea are un caracter obligatoriu şi personal, şi poate fi acordată în mod individual de către Preşedintele României sau in mod colectiv de către Parlamentul României.
Prescripţia înlătură răspunderea juridică iar în materie penală poate înlătura, după caz, şi executarea pedepsei sau numai a acesteia, după cum în materie civilă poate conduce şi la pierderea caracterului executoriu al hotărârilor judecătoreşti ce stabileşte răspunderea.
În materie penală se mai înâlnesc şi ale cauze care înlătură răspundere penală cum ar fi: lipsa plângerii penale prealabile, împăcarea părţilor sau retragerea plângerii prealabile.
II. FORMELE RĂSPUNDERII JURIDICE
Prin forme sau feluri ale răspunderii juridice se înţeleg moduri de manifestare ale acesteia determinate de diverse criterii şi factori interdependenţi şi interferenţi cum sunt: valorile sociale lezate, tipuri de normă juridică a cărui dispoziţie a fost încălcată, natura faptei ilicite şi a normei încălcate, gradul de pericol social al faptei, caracterul sancţiunilor, scopul urmărit, etc.
Un prim criteriu de clasificare a formelor răspunderii juridice se poate face după scopul urmărit prin declanşarea ei în care se distinge răspunderea cu caracter reparator şi răspunderea cu caracter sancţionator. În cadrul răspunderii reparatorii se urmăreşte înlăturarea prejudiciului evaluabil pecuniar cauzat patrimoniului persoanei vătămate prin obligarea autorului faptei la acţiunea de a da sau de a face în beneficiul celui păgubit. Această răspundere poate fi patrimonială sau materială. Răspunderea cu caracter sancţionator urmăreşte obligarea autorului faptei antisociale la suportarea unor consecinţe punitive asupra persoanei sale determinate direct de pericolul social al faptei sale ilicite.
Sancţiunile pot fi: patrimoniale (amenda, penalităţi de întârziere, retragerea unei trepte sau gradaţii de salarizare) şi nepatrimoniale (avertismentul, privative de libertate, mustrarea, interdicţii sau decăderi, etc.). Cea mai importantă clasificare a răspunderii juridice are în vedere felul raportului juridic generat prin fapta ilicită ce a încălcat o anumită normă de drept, în acest sens, fiecare ramură de drept determină un gen propriu de răspundere. Dintre cele mai semnificative forme ale răspunderii juridice pot fi enumerate: răspunderea penală, răspunderea civilă, răspunderea contractuală şi răspunderea disciplinară.
Răspunderea penală, ca formă a răspunderii juridice, există din momentul săvârşirii infracţiunii şi constă în obligaţia infractorului de a suporta consecinţele săvârşirii ei. Tragerea efectivă la răspundere se efectuează în cadrul raportului procesual penal în scopul apărării ordiniii de drept împotriva infracţiunilor. Individualizarea constă în activitatea de stabilire a răspunderii penale şi de aplicare a sancţiunilor prevăzute pentru fiecare infracţiune atât în abstract, cât şi în concret. Pentru realizarea acesteia, sistemul sancţiunilor din codul penal, precum şi reglementarea aplicării lor urmăreşte combaterea raţională şi eficientă a infracţiunilor prin posibilitatea adaptarii acestui sistem în funcţie de particularităţile fiecărui infractor şi de gravitatea fiecărei infracţiuni. Individualizarea răspunderii penale şi a sancţiunilor constituie un principiu de bază al dreptului penal. Această individualizare este legală, judiciară şi administrativă.
Fiind faptele cu cel mai înalt pericol social şi sancţiunile aplicabile autorilor lor, respectiv pedepsele, sunt deosebit de grave comparativ cu alte sancţiuni juridice.
Răspunderea civilă, este o formă a răspunderii juridice care constă întrun raport de obligaţii în temeiul căruia o persoană este îndatorată să repară prejudiciul cauzat altuia prin fapta sa ori, în cazurile prevăzute de lege, prejudiciul pentru care este răspunzătoare.
Răspunderea civilă mai poate fi definită ca fiind o instituţie juridică alcătuită din totalitatea normelor de drept prin care se reglementează obligaţia oricărei persoane de a repara prejudiciul cauzat altuia prin fapta sa extracontractuală sau contractuală ori pentru care este chemată de lege să răspundă. În materia dreptului civil se deistng două forme ale răspunderii civile: răspunderea civilă delictuală şi răspunderea civilă contractuală. Ambele forme sunt dominate de ideea fundamentală a reparării unui prejudiciu cauzat altuia printro faptă ilicită şi adeseori culpabilă.
Răspunderea civilă delictuală constă în obligaţia civilă de a repara prejudiciul cauzat altuia printro faptă ilicită, extracontractuală sau, după caz, prejudiciul pentru care este chemată prin lege să răspundă.
Răspunderea civilă delictuală este reglementată în art. 998 la 1003 cod civil, aceasta fiind de mai multe feluri:
– răspunderea pentru fapta proprie – art.998-999, cod civil;
– răspunderea pentru lucruri, edificii şi animale – art.1000-1002, cod civil;
– răspunderea solidară atunci când un prejudiciu este cauzat prin fapta ilicită săvârşită de două sau mai multe persoane – art.103, cod civil.
În cadrul răspunderii civile delictuale obligaţia încălcată este o obligaţie legală, cu caracter general, care revine tuturor în virtutea legii civile, ceea ce dă răspunderii civile caracter de drept comun în materie de răspundere delictuală.
Răspunderea civilă contractuală poate fi definită ca fiind obligaţia debitorului de a repara pecuniar prejudciciul cauzat creditorului său, pr5in neexecutarea, executarea necorespunzătoare ori cu întârziere a obligaţiilor născute dintrun contract valabil încheiat.
Această răspundere faţă de cea delictuală are un caracter derogator şi constă în repararea prejudiciului produs prin încălcarea obligaţiei concrete, stabilite printrun contract preexistent, valabil încheiat între persoana păgubită şi cea care şi-a încălcat obligaţiile contractuale.
Pentru a fi în prezenţa răspunderii contractuale este necesar a fi întrunite cumulativ următoarele condiţii:
– fapta ilicită care constă în neexecutarea lato sensu a obligaţiilor contractuale asumate de debitor prin contractul valabil încheiat cu creditorul;
– existenţa unui prejudiciu în patrimoniul creditorului;
– existenţa unui raport de cauzalitate între fapta ilicită a debitorului şi prejudiciul creditorului;
– culpa, greşeala sau vinovăţia debitorului.
Răspunderea contravenţională este atrasă în cazul săvârşirii unei contravenţii care este defintă ca o faptă ce prezintă un pericol social mai redus decât infracţiunea, faptă care este prevăzută ca atare de lege sau alt act normativ şi care este săvârşită cu vinovăţie.
Regimul juridic al contravenţiilor se încadrează între un regim juridic special de drept public care s-a desprins din dreptul penal prin dezincriminarea abaterilor cu caracter contravenţional.
Răspunderea materială, constă în obligaţia oricărui salariat, în limitele prevăzute de lege, de a repara prejudiciul pe care l-a cuazat unităţii din vina sa şi în legătură cu munca sa.
Aceasta este o instituţie specifică dreptului muncii sub aspectul izvorului său, obligaţia de reparare a prejudiciului derivă din raporturile de muncă sau de serviciu.
Răspunderea disciplinară, poate fi definită ca o instituţie specifică dreptului muncii şi constă întrun ansamblu de norme legale privind sancţionarea faptelor de încălcare cu vinovăţie de către orice persoană încadrată, indiferent de funcţie sau postul pe care-l ocupă, a obligaţiilor asumate prin contractul de muncă.
Angajatorul dispune de prerogativa disciplinară, având dreptul de a aplica potrivit legii, sancţiuni disciplinare ori de câte ori constată că aceştia au săvârşit o abatere disciplinară.
Abaterea disciplinară este o faptă în legătură cu munca şi care constă întro acţiune sau inacţiune săvârşită cu vinovăţie de către salariat, prin care acesta a încălcat normele legale, regulamentul intern, contractul individual de muncă sau contractul colectiv de muncă aplicabil, ordinele şi dispoziţiile legale ale conducătorilor ierarhici.
Sancţiunile discplinare constituie mijloace de constrângere prevăzute de lege, având ca scop apărarea ordinii disciplinare, dezvoltarea spiritului de răspundere pentru îndeplinirea conştiincioasă a îndatoririlor de serviciu şi respectarea normelor de comportare, precum şi prevenirea producerii unor acte de indisciplină.
Sancţiunile disciplinare pe care le poate aplica angajatorul în cazul în care salariatul săvârşeşte o abatere disciplinară sunt:
– avertismentul scris;
– suspendarea contractului individual de muncă pe o perioadă ce nu poate depăşi 10 zile lucrătoare;
– retrogradarea din funcţie, cu acordarea salariului corespunzător funcţiei în care s-a dispus retrogradarea, pentru o durată ce nu poate depăşi 60 de zile;
– reducerea salariului de bază pe o durată de 1-3 luni cu 5-10%;
– reducerea salariului de bază şi /sau după caz şi a îndemnizaţiei de conducere pe o perioadă de 1-3 luni cu 5-10 %;
– desfacerea individuală a contractului de muncă.
Angajatorul nu poate aplica o altă sancţiune disciplinară în afara celor stabilite expres de lege şi nici nu poate înscrie în regulamentul intern alte asemenea sancţiuni.
Pentru aceiaşi abatere disciplinară se poate aplica numai o sancţiune disciplinară, iar amenzile disciplinare sunt strict interzise.
Sub sancţiunea nulităţii absolute nici o măsură disciplinară, cu excepţia avertismentului nu poate fi dispusă mai înainte de efectuarea unei cercetări disciplinare prealabile în cadrul căreia salariatul are dreptul să formuleze şi să susţină toate apărările în favoarea sa şi să ofere persoanei împuternicite să realizeze cercetarea toate probele şi motivaţiile pe care le consideră necesare.
Datorită scopului diferit formele răspunderii se pot cumula în unele situaţii (ex. răspunderea penală cu răspunderea disciplinară, răspunderea materială cu răspunderea disciplinară, răspunderea contravenţională cu răspunderea disciplinară, etc.)

